זמרת שעמדה ברחוב רוטשילד בתל אביב נפצעה ברגלה מבקבוק זכוכית שהשליך עליה גבר שעבר בסמוך. לאחר התקיפה נעמד לידה בצורה מאיימת והמשטרה שסיירה בסמוך עצרה אותו. הוא הובא לחקירה בתחנת המשטרה, נשלח לבדיקה פסיכיאטרית ומעצרו הוארך. החקירה נמשכת.
הגבר נעמד ליד הזמרת שהופיעה בשדרות רוטשילד בתל אביב, ותוך כדי הופעתה זרק עליה בקבוק זכוכית שהתנפץ ופגע ברגלה. לאחר מכן התקרב לקראתה ונעמד לידה כשכוונותיו לא ברורות, אך עמידתו מאיימת.
המשטרה שסיירה במקרה בסמוך, ראתה את המתרחש והרחיקה את הגבר מהאישה, כדי למנוע פגיעה נוספת בה. הוא נעצר והובא לתחנת המשטרה בתל אביב לחקירה ולאחר מכן הובא בית משפט השלום בתל אביב להארכת מעצרו. השופטת פוזננסקי כץ נענתה לבקשת החוקר להאריך את מעצרו ולשלוח אותו לבדיקה פסיכיאטרית. נסיבות האירוע נחקרות ונבדק האם הפגיעה בזמרת הייתה מכוונת או אקראית.
בחוק העונשין נקבע עונש מאסר למשך שנתיים בגין תקיפה סתם ושלוש שנות מאסר במידה והתקיפה גרמה לחבלה ממשית.